b"\n_START_ARTICLE_\nMart\xc3\xad Dom\xc3\xadnguez i Romero\n_START_SECTION_\nBiografia\n_START_PARAGRAPH_\nMart\xc3\xad Dom\xc3\xadnguez i Romero \xc3\xa9s net de Mart\xc3\xad Dom\xc3\xadnguez i Barber\xc3\xa0, que va crear l'Orquestra Municipal de Val\xc3\xa8ncia i va ser director del diari Las Provincias entre 1949 i 1958. Mart\xc3\xad va n\xc3\xa0ixer l'any 1966 a Madrid, on va residir durant cinc anys a causa de la feina de son pare, per\xc3\xb2 es va criar a Val\xc3\xa8ncia (tanmateix, la seua parla \xc3\xa9s la d'Algemes\xc3\xad, d'on prov\xc3\xa9 la seua fam\xc3\xadlia), immers en un ambient ric de literatura, d'art i de m\xc3\xbasica._NEWLINE_Va estudiar al Col\xc2\xb7legi Franc\xc3\xa8s de Val\xc3\xa8ncia, on van rebre una educaci\xc3\xb3 agn\xc3\xb2stica malgrat el llegat cat\xc3\xb2lic de la fam\xc3\xadlia. Aix\xc3\xb2, \xc3\xb2bviament, explica l'inter\xc3\xa8s de Mart\xc3\xad per Voltaire i el comte de Buffon. La cultura i la llengua francesa (la seua tercera llengua) formen part del seu proc\xc3\xa9s de formaci\xc3\xb3 personal._NEWLINE_M\xc3\xa9s tard estudi\xc3\xa0 biologia a la Universitat de Val\xc3\xa8ncia. Aquest inter\xc3\xa8s per aquesta ci\xc3\xa8ncia li ve de jove quan anava a la masia dels avis (entre B\xc3\xa9tera i Godella) i es dedicava a recollir animals i plantes, afici\xc3\xb3 que heret\xc3\xa0 de l'avi i del pare._NEWLINE_El seu inter\xc3\xa8s per la literatura es desvetlla paral\xc2\xb7lelament escrivint unes poesies (de poca qualitat, segons l'autor mateix) que mai no ha publicat. Passaria despr\xc3\xa9s a la prosa, tant narrativa com d'assaig. Eliseu Climent li va donar la primera oportunitat de divulgaci\xc3\xb3 de la seua prosa demanant-li a mitjans de la d\xc3\xa8cada dels vuitanta uns articles setmanals sobre animals per a la revista El Temps. M\xc3\xa9s tard, alguns d'aquests articles seran recollits en forma de llibre. Literatura i biologia comencen a donar-se la m\xc3\xa0 en l'obra de Dom\xc3\xadnguez._NEWLINE_Durant deu anys, mentre es dedica a fer de periodista, continua els seus estudis de biologia, a causa dels quals viatja a Par\xc3\xads -on viur\xc3\xa0 tres mesos- a buscar unes arnes end\xc3\xa8miques, concretament al Mus\xc3\xa9um Nationale d'Histoire Naturelle de Par\xc3\xads, a la rue de Buffon. La visita (real) al magatzem del museu \xc3\xa9s la que li serveix per a escriure el pre\xc3\xa0mbul de la seva obra Les confid\xc3\xa8ncies del comte de Buffon. De fet, Dom\xc3\xadnguez estava intentant preparar un assaig sobre els il\xc2\xb7lustrats afrancesats naturalistes, per\xc3\xb2 el seu inter\xc3\xa8s per la literatura l'empeny a fer una novel\xc2\xb7la sobre un d'ells: Buffon. Per tant, l'inter\xc3\xa8s per la Il\xc2\xb7lustraci\xc3\xb3 no ve tant per la seva formaci\xc3\xb3 francesa sin\xc3\xb3 pels estudis de biologia. Despr\xc3\xa9s, continua els seus estudis a Austr\xc3\xa0lia on, a la National Library, troba una extraordin\xc3\xa0ria col\xc2\xb7lecci\xc3\xb3 liter\xc3\xa0ria d'autors del segle XVIII que l'ajuden a acabar l'obra sobre Buffon._NEWLINE_Els viatges, encara que siguin d'estudis, sempre li han perm\xc3\xa8s treballar en la seva literatura. Les estades a l'estranger li han proporcionat a\xc3\xafllament i una visi\xc3\xb3 m\xc3\xa9s aprofundida de les coses, dels fets. Aix\xc3\xad, va comen\xc3\xa7ar la seva obra El secret de Goethe gr\xc3\xa0cies a l'immens fons de la Biblioteca del Congr\xc3\xa9s de Washington, ciutat en la qual estava estudiant. Dom\xc3\xadnguez recorda divertit com d'estranyada estava la persona que li dirigia els estudis quan veia que un jove bi\xc3\xb2leg dedicava les seves estones lliures a llegir sobre Goethe. De fet, el cient\xc3\xadfic nord-americ\xc3\xa0 desconeixia qui era Goethe. Una multidisciplinarietat dif\xc3\xadcil d'entendre per a la competitiva i especialitzad\xc3\xadssima societat nord-americana. Doctor en ci\xc3\xa8ncies biol\xc3\xb2giques, especialitzat en entomologia i coevoluci\xc3\xb3, Dom\xc3\xadnguez ha fet de professor associat de ci\xc3\xa8ncies biol\xc3\xb2giques i actualment treballa a la facultat de periodisme, on fa producci\xc3\xb3 period\xc3\xadstica. Tamb\xc3\xa9 en la seva vida professional ha compaginat, doncs, ci\xc3\xa8ncia i literatura. Ara b\xc3\xa9, Dom\xc3\xadnguez afirma que mai no ha fet periodisme cient\xc3\xadfic; en tot cas, es considera tant cient\xc3\xadfic com, sobretot, escriptor. En aquest sentit, per exemple, el seu Bestiari no vol fer divulgaci\xc3\xb3 cient\xc3\xadfica, sin\xc3\xb3 que t\xc3\xa9 una motivaci\xc3\xb3 purament liter\xc3\xa0ria. _NEWLINE_El conjunt de la seua obra ha obtingut diversos premis. En 1997 li van atorgar el premi Andr\xc3\xb2mina dels Premis Octubre de 1997 amb Les confid\xc3\xa8ncies del comte de Buffon, obra que tamb\xc3\xa9 obtingu\xc3\xa9 el premi Crexells i el de la cr\xc3\xadtica de la Universitat de Val\xc3\xa8ncia (1998). El 1999 guany\xc3\xa0 el Premi Prudenci Bertrana i, una altra vegada, el de la cr\xc3\xadtica de la Universitat de Val\xc3\xa8ncia amb l'obra El secret de Goethe. L'any 2013 va obtindre el 34\xc3\xa8 Premi Carles Rahola d'Assaig, amb el llibre El somni de Lucreci. Una hist\xc3\xb2ria de la llibertat del pensament."